會鶴臞鄭高士庵爲予寫神走筆賦雜言
作者：方回
朝代：宋

paragraphs: 我不羨渠乘大馬食肥肉，我不羨渠寢細氈居華屋。
富貴兩字輸與渠，奈渠未免一字俗。
我有詩腸如月朗三秋，我有酒腸如海吞百瀆。
西湖之水足供酒一杯，西湖之山可作詩千幅。
羽客寫我醉吟意，雪爲長髯電爲目。
豈知天上三台星，焉用人間九州督。
仕宦不達坐多言，衰老未死緣寡欲。
眉毛及鬚尚如漆，此爲壽相萬事足。
莫言不智又無福，寧當忍窮勿受辱。
氣豪未減天外鴻，神清差似霜前菊。
有人指點問爲誰，云是紫陽方虛谷。
欲求我者，南山之南，北山之北。